El solar ástur de fondaxe foi elementu cabezaleru pa la constitución d´una estructura bien sólida a lo llargo de los sieglos. Un solar que se caltuvo con poques tresformaciones cásique hasta la Revolución Industrial (metanes el sieglu XIX) o, en delles rexones del País Ástur, hasta güei. Esi solar ástur de fondaxe, siempres humanizáu por un Ethnos indoeuropéu fuertemente celtizáu, tendió siempres al poblamientu dispersu d´unes xunidaes autárquiques, esto ye, autosuficientes no económico, y habitaes por una triba de familia troncal onde se diba reponiendo´l cabezaleru de la mesma comu titular individualizáu dientro d´una sociedá familiar que xeneralmente cuntaba con tres xeneraciones y otros parientes collaterales que convivíen baxo´l mesmu techu. Tamos falando, claro ta, de la Casería o Quintana Ástur.